OKB paralajmëron për rritjen alarmante të çmimeve të ushqimit
Një ndryshim i madh mes situatës së tanishme dhe krizës së 2008-ës është se çmimi i orizit është rritur më pak se 4 për qind.
Kombet e Bashkuara paralajmëruan se çmimet globale të ushqimeve po ngrihen në nivele alarmante. Organizata e Ushqimit dhe Bujqësisë thotë se kostoja e ushqimeve bazë si cerelaet, mishit dhe bulmetit janë ngritur për tetë muaj me radhë duke arritur nivele të reja në muajin shkurt. Agjencia e OKB-së thotë se çmimet e ushqimeve mund të ngrihen edhe më shumë për shkak të trazirave në Lindjen e Mesme dhe në Afrikën Veriore. Çmimet e ushqimit kanë arritur nivelin më të lartë që kur Organizata e Ushqimit dhe Bujqësisë filloi t’i monitoronte çmimet para dy dekadash. Ekonomisti kryesor i drithërave në agjenci, Abdul-reza Abasian, thotë se përveç sheqerit, çmimi i ushqimeve bazë si gruri, mishi dhe bulmeti janë ngritur vazhdimisht që nga qershori. Çmimet e larta të ushqimit nxitën protestat në Egjipt dhe Tunizi. Por zoti Abasian thotë se çmimet e larta të naftës për shkak të trazirave në Libi po e rëndojnë situatën. Ekonomistët thonë se kjo ndodhi edhe në vitet 2007 dhe 2008, kur çmimet e naftës nxitën kërkesën për biokarbure si etanoli. Grupi ndërkombëtar i ndihmave Oksfam thotë se miliona njerëz në mbarë botën po kalojnë në varfëri ndërkohë që përpiqen të paguajnë ushqimet bazë. Organizata po i bën thirrje komunitetit ndërkombëtar të mos lejojë spekullimet rreth çmimeve të naftës dhe të ulë kërkesën për biokarbure. Derisa kjo të ndodhë, zoti Abasian paralajmëron se çmimet e ushqimeve do të vazhdojnë të ngrihen. Zoti Abasian thotë se një ndryshim i madh mes situatës së tanishme dhe krizës ushqimore të vitit 2008 është se çmimi i orizit, bazë për gjysmën e popullsisë së botës, është rritur më pak se 4 për qind që nga viti i kaluar. Ndërsa çmimet e grurit, nga ana tjetër, janë ngritur me 60 përqind, çmimet e misrit, një përbërës kryesor i biokarbureve, janë ngritur 93 për qind që nga viti i kaluar.